ਮਾਰਕਸੀ ਅਰਥਸ਼ਾਸਤਰ
ਮਾਰਕਸੀ ਅਰਥਸ਼ਾਸਤਰ ਜਾਂ ਅਰਥਸ਼ਾਸਤਰ ਦਾ ਮਾਰਕਸੀ ਸਕੂਲ ਆਰਥਿਕ ਚਿੰਤਨ ਦੇ ਉਸ ਸਕੂਲ ਨੂੰ ਕਹਿੰਦੇ ਹਨ ਜਿਸ ਦੀਆਂ ਬੁਨਿਆਦਾਂ ਕਲਾਸੀਕਲ ਸਿਆਸੀ ਆਰਥਿਕਤਾ ਦੀ ਆਲੋਚਨਾ ਰਾਹੀਂ ਕਾਰਲ ਮਾਰਕਸ ਅਤੇ ਫਰੈਡਰਿਕ ਏਂਗਲਜ ਨੇ ਰੱਖੀਆਂ। ਮਾਰਕਸੀ ਅਰਥਸ਼ਾਸਤਰ ਅੰਦਰ ਵੱਖ-ਵੱਖ ਸਿਧਾਂਤ ਹਨ ਅਤੇ ਇਸ ਵਿੱਚ ਵਿਚਾਰ ਦੇ ਕਈ ਸਕੂਲ ਸ਼ਾਮਿਲ ਹਨ, ਜੋ ਬਹੁਤ ਮਾਮਲਿਆਂ ਵਿੱਚ ਇੱਕ ਦੂਜੇ ਦਾ ਵਿਰੋਧ ਕਰ ਰਹੇ ਹੁੰਦੇ ਹਨ, ਅਤੇ ਬਹੁਤ ਸਾਰੇ ਮਾਮਲਿਆਂ ਵਿੱਚ ਤਾਂ ਵੱਖਰੀਆਂ ਆਰਥਿਕ ਵਿਧੀਆਂ ਦੀ ਹਿੱਤ ਪੂਰਤੀ ਕਰਨ ਲਈ ਮਾਰਕਸੀ ਵਿਸ਼ਲੇਸ਼ਣ ਨੂੰ ਮਾਤਰ ਵਰਤਿਆ ਗਿਆ ਹੁੰਦਾ ਹੈ। ਮਾਰਕਸੀ ਅਰਥਸ਼ਾਸਤਰ ਦੇ ਸਰੋਕਾਰਾਂ ਵਿੱਚ ਪੂੰਜੀਵਾਦ ਵਿੱਚ ਸੰਕਟ ਦਾ ਵਿਸ਼ਲੇਸ਼ਣ, ਵੱਖ ਵੱਖ ਆਰਥਿਕ ਪ੍ਰਣਾਲੀਆਂ ਵਿੱਚ ਵਾਧੂ ਉਤਪਾਦ ਅਤੇ ਵਾਧੂ ਮੁੱਲ ਦੀ ਭੂਮਿਕਾ ਅਤੇ ਵੰਡ, ਆਰਥਿਕ ਮੁੱਲ ਦਾ ਮੁੱਢ ਅਤੇ ਪ੍ਰਕਿਰਤੀ, ਆਰਥਿਕ ਅਤੇ ਸਿਆਸੀ ਪ੍ਰਕਿਰਿਆਵਾਂ ਤੇ ਜਮਾਤ ਅਤੇ ਜਮਾਤੀ ਸੰਘਰਸ਼ ਦਾ ਅਸਰ, ਅਤੇ ਆਰਥਿਕ ਵਿਕਾਸ ਦੀ ਪ੍ਰਕਿਰਿਆ ਸ਼ਾਮਿਲ ਹਨ।